## El Circuit Ricardo Tormo celebra este cap de setmana el Racing Legends

*** Els cotxes i motos clàssiques seran els protagonistes en la pista del Circuit Ricardo Tormo
* El pilot Carlos Checa serà nomenat ‘Llegenda’ del Circuit i rodarà als comandaments de la Ducati amb la qual va ser campió de Superbikes**

El Circuit Ricardo Tormo celebrarà este cap de setmana 1 i 2 de març l’XI edició del Racing Legends, la concentració de cotxes i motos d’època que obri la temporada internacional de clàssics.

Carlos Checa reviurà les seues experiències de 2011, any en què es va proclamar Campió del Món de Superbike. El pilot de Sant Fruitós tornarà a pilotar la Ducati amb la qual va obtindre el títol per la pista del Circuit. A més, el pilot participarà en dos xarrades en l’escenari instal·lat en el pàdoc en la qual es parlarà sobre el seu passat i sobre l’actualitat de MotoGP.

Els clubs organitzadors a més ompliran el pàdoc amb les seues motocicletes d’època i els seus cotxes clàssics i una àmplia exposició de camions clàssics ha confirmat la seua presència en l’esdeveniment.

L’Associació d’Amics del Museu Militar també ha preparat una exposició, així com el Club de Clàssics Citroën que, a més, protagonitzarà una altra de les activitats en l’escenari del pàdoc durant la jornada del diumenge per a parlar de la història del Citroën DS. També en l’escenari principal el productor valencià Carlos Bartual presentarà el vídeo sobre la reconstrucció d’una Suzuki GSX-R600 en la jornada del dissabte.

En la pista de Gran Premi l’activitat no cessarà durant tot el cap de setmana. Els fórmula clàssics procedents de mitja Europa recordaran als aficionats l’evolució de l’aerodinàmica i la competició arribarà de la mà del Trofeu de la Regularitat.

Els aficionats poden comprar les seues entrades en la [web del Circuit Ricardo Tormo](https://www.circuitricardotormo.com/). Com en esdeveniments anteriors l’aforament estarà limitat amb motiu dels treballs de reconstrucció que s’estan duent a terme en els accessos i els aparcaments del Circuit.

Fecha: 26/02/2025